Nóg drie aangekla van VBS-bedrogArgieffoto bloot ter illustrasie. (Foto: Unsplash) Nog drie verdagtes, onder wie ŉ voormalige munisipale bestuurder en finansiële beampte van ŉ munisipaliteit in Limpopo, word nou ook by die VBS-skandaal betrek. Die derde verdagte is die eienaar van ŉ private sakeonderneming. Die drie verdagtes, onderskeidelik 57, 39 en 41 jaar oud, is Dinsdagoggend by hul wonings in Pretoria in hegtenis geneem. Hulle word almal vir die oortreding van die wet op munisipale finansies, sowel as bedrog en geldwassery aangekla. Die saak hou verband met die berugte VBS-skandaal, waartydens ongeveer R2 miljard van beleggers en munisipaliteite se geld oor twee jaar uit dié bank getap is. “Die ondersoek het aan die lig gebring dat die Fetakgomo Tubatse-munisipaliteit tussen November 2016 en Februarie 2018 R230 miljoen in die omstrede bank belê het,” het brig. Nomthandazo Mbambo, polisiewoordvoerder van Limpopo, gesê. Die munisipaliteit het nooit weer ŉ druppel van dié geld gesien nie. Die drie sal Woensdag in die Pretoriase hof vir gespesialiseerde handelsmisdaad verskyn.